Kommunale stoptilbud

Der er store helbredsgevinster ved et ryge- og nikotinstop. Størstedelen af nikotinbrugere vil gerne stoppe, men det er vanskeligt at lykkes på egen hånd. Derfor er det vigtigt, at kommunen tilbyder stoptilbud til alle relevante målgrupper og også sikrer, at tilbuddene er synlige og tilgængelige for alle målgrupper.

Stoptilbud – en vigtig indsats for folkesundheden og lighed i sundhed

Rygning er den forebyggelig risikofaktor med størst betydning for folkesundheden.

Rygning forårsager en række alvorlige sygdomme og er årsag til flere end 50.000 indlæggelser årligt. Hvert år dør ca. 16.000 mennesker som konsekvens af rygning.

Personer med kort uddannelse ryger i højere grad end personer med lang uddannelse, og de kortuddannede dør i højere grad af rygning end personer med lang uddannelse. En effektiv stopindsats, der rammer alle relevante målgrupper, er således vigtig i bestræbelserne på at mindske den sociale ulighed i sundhed, sygdom og dødelighed.

En indsats der betaler sig

Rygning har ikke kun konsekvenser for den enkelte men er også forbundet med en række samfundsøkonomiske konsekvenser. Dette omfatter blandt andet højere udgifter til sundhedsydelser og hjemmehjælp samt øget sygefravær og dårligere tilknytning til arbejdsmarkedet, hvilket øger de offentlige udgifter til sygedagpenge og mere varige overførselsindkomster.

Stoptilbud er dermed ikke blot en vigtig prioritering men også en god investering for kommunen.

Anbefalinger og kvalitetsstandarder fra Sundhedsstyrelsen

Sundhedsstyrelsen anbefaler, at kommuner arbejder for, at mindst fem procent af kommunens borgere, som ryger dagligt, hvert år benytter et stoptilbud. Det kan være kommunens egne tilbud, Stoplinien, e-kvit eller XHALE.

I januar 2024 lancerede Sundhedsstyrelsen nye kvalitetsstandarder for forebyggelsestilbud til borgere med kronisk sygdom[[1]](#footnote-2). Her stiller Sundhedsstyrelsen krav om at:

* kommunerne tilbyder nikotinafvænning til borgere, som anvender tobaks- og nikotinprodukter, og som er motiveret for at ændre deres forbrug – dette uanset om de samtidig har kronisk sygdom
* forebyggelsestilbuddene differentieres med udgangspunkt i den enkelte borgers sundhedskompetencer og ressourcer

Kræftens Bekæmpelse anbefaler

* Målsætningen om at 5% af rygerne i en kommune benytter stoptilbud skal realiseres. Dette kan blandt andet gøres ved:
	+ Stoptilbuddene tilrettelægges, så de er tilgængelige og relevante for alle målgrupper
	+ Kendskabet til stoptilbuddene udbredes blandt alle målgrupper
1. <https://www.sst.dk/da/udgivelser/2024/Forebyggelsestilbud-til-borgere-med-kronisk-sygdom-Kvalitetsstandarder> [↑](#footnote-ref-2)